b'\n_START_ARTICLE_\nBahreino sala\n_START_PARAGRAPH_\nBahreino sala (arab. \xd8\xac\xd8\xb2\xd9\x8a\xd8\xb1\xd8\xa9 \xd8\xa7\xd9\x84\xd8\xa8\xd8\xad\xd8\xb1\xd9\x8a\xd9\x86\xe2\x80\x8e, dar \xc5\xbeinoma kaip al-Avalo sala) yra did\xc5\xbeiausia Bahreino salyno sala, kurioje gyvena dauguma \xc5\xa1alies gyventoj\xc5\xb3. Aplink j\xc4\x85 esanti sekli Persijos \xc4\xaflankos dalis da\xc5\xbenai vadinama Bahreino \xc4\xaflanka. Salos krantai uol\xc4\x97ti, \xc5\xa1iaurin\xc4\x97je dalyje yra daug koral\xc5\xb3. Kalkakmenis sudaro nedideles kalvas, pasi\xc5\xa1iau\xc5\xa1iusias uolas, negilius tarpeklius. Kalkakmen\xc4\xaf dengia druskingas sm\xc4\x97lis ant kurio auga tik atspariausi dykumos augalai: dygliuoti med\xc5\xbeiai ir kr\xc5\xabmai. \xc5\xa0iaurin\xc4\x97je pakrant\xc4\x97je yra 5\xc2\xa0km plo\xc4\x8dio derlingas ruo\xc5\xbeas, kur auga datulin\xc4\x97s palm\xc4\x97s, migdolai, fikusai, granatmed\xc5\xbeiai. Toliau nuo kranto yra 134\xc2\xa0m auk\xc5\xa1\xc4\x8dio plok\xc5\xa1\xc4\x8diakalnis. Auk\xc5\xa1\xc4\x8diausias salos ta\xc5\xa1kas yra D\xc5\xbeabal ad Dukhanas. Bahreino dauguma naftos i\xc5\xa1gaunama tos kalvos apylink\xc4\x97se._NEWLINE_Sostin\xc4\x97 Manama yra \xc5\xa1iaur\xc4\x97s rytin\xc4\x97je salos dalyje. Saloje yra pagrindinis uostas Mina Salmanas, dauguma naftos perdirbimo \xc4\xafmoni\xc5\xb3 ir verslo centr\xc5\xb3. Pylimai ir tiltai jungia Bahreino sal\xc4\x85 su gretimomis salomis ir Saudo Arabija. 1929\xc2\xa0m. pastatytas pylimas jungia Bahreino sal\xc4\x85 su Muharako sala, kuri yra antra pagal dyd\xc4\xaf \xc5\xa1alyje. Muharako sala yra tik 6\xc2\xa0km ilgio, bet joje yra antras pagal dyd\xc4\xaf Muharako miestas ir tarptautinis oro uostas. Pylimas jungia Muharako sal\xc4\x85 su Jazirat al Azlo sala, kur yra sausieji dokai ir laiv\xc5\xb3 remonto centras. Tiltas jungia Bahreino sal\xc4\x85 su Sitros sala, kur yra naftos eksporto terminalas. Pylimas \xc4\xaf Um an Nasan\xc4\x85 t\xc4\x99siasi toliau \xc4\xaf vakarus kaip Karaliaus Fahdo tiltas iki Saudo Arabijos. Um an Nasanas yra asmenin\xc4\x97 karaliaus nuosavyb\xc4\x97.'